## L’IVC continua la programació del festival Polirítmia amb els concerts de Gharbí, Dhafer Youssef i Cardamom Trio

*** Els tres concerts del cap de setmana reflectixen la diversitat musical amb sonoritats vinculades al *jazz* i el pop sense allunyar-se de les arrels de les tradicions mediterrànies
* La 7a edició del festival Polirítmia, dedicat a les músiques del Mediterrani, se celebra del 21 al 29 de desembre en el Centre del Carme**

L’Institut Valencià de Cultura continua este cap de setmana la programació del festival Polirítmia, dedicat a les músiques del Mediterrani, amb els tres concerts d’esta sèptima edició: els valencians Gharbí, el tunisià Dhafer Youssef i Cardamom Trio, procedent de Síria i l’Iran, amb la cantant siriana Linda Ahmad.

El festival Polirítmia és una cita amb les músiques del Mediterrani que en esta edició s’ha fet amb un format concentrat format per cinc activitats que es pot vore fins al 29 de desembre en el Centre del Carme de Cultura Contemporània.

El festival presenta una programació internacional que integra músiques que reflectixen la diversitat cultural i musical del món actual amb sonoritats vinculades al *jazz* i el pop, però sense allunyar-se de les arrels de les tradicions mediterrànies.

El dissabte 28 de desembre, a les 12:00 hores, en la sala Refectori tindrà lloc el primer dels concerts de la programació d’esta edició amb *Gharbí*, la proposta del músic valencià Andrés Belmonte, que dedica el seu segon disc a la fusió de la música àrab i la música valenciana.

A més, la proposta internacional d’esta edició de Polirítmia arribarà al Centre del Carme el mateix dissabte 28 de desembre a les 18:30 hores amb el tunisià Dhafer Youssef, acompanyat pel guitarrista noruec Eivind Aarset.

Youssef és un creador en constant moviment, mestre del cant i de l’ud, un dels més populars instruments àrabs (similar al llaüt), al qual ha tret del seu rol tradicional, barrejant música turca, asiàtica amb l’*electro*, el *jazz* o el *rock*.

D’altra banda, el diumenge 29 de desembre tindrà lloc l’últim dels concerts d’esta edició. Linda Ahmad & Cardamom Trio estaran a les 12:00 hores en la sala Refectori del CCCC amb la seua proposta *When the sun rises*, en la qual les sonoritats de la música àrab i la música persa es nodrixen d’arrels comunes, a través de trànsits i històries compartides, i alhora, cada una amb les seues pròpies fonts, llenguatges i formes d’expressió.

A més, durant el cap de setmana encara es pot visitar la instal·lació sonora ‘Sub-rítmia, l’arrítmia dels oceans’, comissariada per Concha Ros, en l’Espai D del Centre del Carme.

‘Sub-rítmia’ és un projecte d’Elena Martí i Jorge Marredo, artistes visual i sonor respectivament, que conjuminen alé creatiu en esta instal·lació conjunta en el marc del festival, per a posar en evidència la necessitat de canviar la forma en què interactuem amb el planeta.

Totes les activitats de Polirítmia són d’accés lliure fins que es complete l’aforament.

La imatge gràfica d’esta edició de Polirítmia és obra del dissenyador gràfic valencià Ibán Ramón.

Fecha: 27/12/2024